Autostrada A3 se închide între orele 17:00-20:00, pentru cel mai mare exercițiu NATO
- Antonia Hendrik
- 13 mai 2024, 10:53
Autostrada A3 se închide între orele 17:00-20:00 deoarece va avea loc cel mai mare exercițiu de desant aerian din Europa. La Câmpia Turzii se desfășoară cel mai mare exerciţiu NATO - SWIFT RESPONSE 24 (SR24) - DEFENDER 24.
Autostrada A3 se închide între orele 17:00-20:00
„Centrul INFOTRAFIC din Inspectoratul General al Poliţiei Române informează că astăzi, 13.05.2024, în intervalul orar 17:00 - 20:00, circulaţia rutieră va fi închisă pe Autostrada A3, tronson kilometric 36 - 51+796 metri, între nodul rutier Cheţani şi nodul rutier Câmpia Turzii, pentru efectuarea exerciţiului NATO - SWIFT RESPONSE 24 (SR24) - DEFENDER 24, care presupune desantul unui număr mare de militari şi tehnică militară în zona Bazei Aeriene de la Câmpia Turzii. În această perioadă, traficul se va desfăşura deviat, pe DN 15”, se arată în comunicatul Poliției Române.
Desant aerian al NATO la Câmpia Turzii
Aproape 2.000 de parașutiști militari din Franța, Germania, România, Spania, Statele Unite ale Americii și Țările de Jos se pregătesc să participe la secvențele exercițiului SWIFT RESPONSE 24 (SR24) / DEFENDER 24, desfășurat în România. Această operațiune aeropurtată multinațională, numită Joint Forcible Entry, va include și desantare de tehnică militară și se va desfășura pe parcursul mai multor zile. Momentul principal al exercițiului în România este planificat pentru duminică, 12 mai, în zona Bazei 71 Aeriană General Emanoil Ionescu din Câmpia Turzii.
Autostrada A3 se închide între orele 17:00-20:00. Sursa foto: MApN.
Aproximativ 2.000 de parașutiști militari din Franța🇫🇷, Germania🇩🇪, România🇷🇴, Spania🇪🇸, Statele Unite ale Americii🇺🇸 și Țările de Jos🇳🇱 se vor instrui în cadrul secvențelor desfășurate în România🇷🇴 ale exercițiului SWIFT RESPONSE 24 (SR24) / DEFENDER 24. https://t.co/oasiAfhVZy pic.twitter.com/PfUDOdg54H
— MApN (@MApNRomania) May 10, 2024
În aceeași perioadă, operațiuni similare vor avea loc și în alte cinci state aliate și partenere (Estonia, Macedonia de Nord, Republica Moldova, Polonia și Suedia), constituind astfel cea mai amplă operațiune de desant din Europa de la cel de-Al Doilea Război Mondial.
Potrivit MApN, forţele angajate în exerciţiu demonstrează capacitatea de reacţie şi interoperabilitatea structurilor, precum şi angajamentul pentru asigurarea apărării colective. În ţara noastră, Swift Response 24 este conectat cu exerciţiul Wing Spring 24/Dacia 24, la care participă, în această perioadă, forţe ale Brigăzii 81 Mecanizate General „Grigore Bălan” dislocate în Centrul Naţional de Instruire Întrunită "Getica" din Cincu şi în Poligonul „Bogata” de la Turda, informează defense.ro.